Diari Oficial de la Generalitat Valenciana


Sumari del DOGV 9876, del 21-06-2024 (2024/5619)

RESOLUCIÓ 13 de maig de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla especial de protecció del castell de Cofrentes, al terme municipal de Cofrentes. Expedient 084/7079-IIC.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9876

Data del DOGV
:   21-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5619


Data del document
:   13-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ 13 de maig de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla especial de protecció del castell de Cofrentes, al terme municipal de Cofrentes. Expedient 084/9071-MPP. [2024/5619]  
D'acord amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 084/7331-CBA, Cofrentes (València).  
«Informe ambiental i territorial estratègic  
Objecte: Pla especial de protecció del castell de Cofrentes (Cofrentes, València)  
Tràmit: Avaluació ambiental estratègica del Pla  
Promotor: Ajuntament de Cofrentes  
Autoritat substantiva: Comissió Territorial d'Urbanisme de València.  
Ubicació: Cofrentes (València)  
Núm. d'expedient: 084/5494-QZL  
La Comissió d'Avaluació Ambiental, en la sessió del 17 de febrer de 2022, va adoptar el següent:  
Acord:  
Vista la proposta d'informe ambiental i territorial estratègic del Pla especial de protecció del castell de Cofrentes (València), en els termes següents:  
A) Fonaments pels quals el pla se sotmet a avaluació ambiental estratègica  
L'avaluació ambiental estratègica és l'instrument de prevenció que establix la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d'aprovació del text refós de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (TRLOTUP).  
  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, establix en l'article 22 que els instruments d'ordenació territorial i urbanística estan sotmesos a avaluació ambiental, d'acord amb el que preveu la legislació d'avaluació ambiental.  
Segons el que estipula l'article 46.3 del TRLOTUP, l'òrgan ambiental i territorial determinarà, d'acord amb els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient i amb consulta prèvia a les administracions públiques afectades a què es referixen els articles 48.d i 53 del TRLOTUP.  
  
B) Document inicial estratègic  
B.1. Documentació aportada  
En data 23 de novembre de 2020, ha tingut entrada en el Servici d'Avaluació Ambiental Estratègica de la Direcció General de Medi Natural i Avaluació Ambiental la sol·licitud d'inici de l'avaluació ambiental i territorial estratègica del Pla especial de protecció del castell de Cofrentes.  
Conformen la proposta el document inicial estratègic i l'esborrany del PEP del castell de Cofrentes amb el contingut previst en els apartats 52.1 i 52.2 del TRLOTUP, per considerar l'Ajuntament que resulta aplicable el procediment simplificat.  
L'esborrany del PEP del castell de Cofrentes inclou la documentació següent:  
• Memòria informativa  
• Memòria justificativa  
• Normes urbanístiques  
• Catàleg de proteccions (secció de patrimoni cultural referida a l'àmbit del PEP)  
• Plans d'informació (37 plans)  
• Plans d'anàlisi (10 plans)  
• Plans d'ordenació (12 plans)  
Annexen al seu torn un estudi d'integració paisatgística (incloent-hi un pla de participació pública), una memòria de viabilitat econòmica i un informe de sostenibilitat econòmica.  
La Direcció General de Medi Natural i Avaluació Ambiental comunica a l'Ajuntament de Cofrentes l'obertura de l'expedient (084/2081-WRR) el 17 de desembre de 2020.  
B.2. Informació territorial  
El municipi de Cofrentes pertany a la comarca de la Vall de Cofrents-Aiora, ocupa una superfície de 103,2 km² i té 1.122 habitants (INE, 2021), a una altitud d'entre 325 i 852 m s. n. m.  
Cofrentes se situa en l'extrem nord de la comarca i limita al nord amb Requena, amb Jalance pel sud, Cortes de Pallás a l'est i Balsa de Ves (Albacete) a l'oest.  
El nucli urbà del municipi se situa al costat de la confluència dels rius Xúquer i Cabriol; en la resta del terme municipal s'identifiquen la zona hotelera i residencial del balneari d'Hervideros i el poblat d'El Salto, a més de Casas de Basta i Alcance; la resta de les edificacions, amb excepció de les instal·lacions i infraestructures vinculades a la central nuclear de Cofrentes, són edificacions disperses vinculades a activitats agropecuàries d'escassa entitat.  
B.3. Planejament vigent  
El planejament vigent a Cofrentes és el Pla general d'ordenació urbana, aprovat per acord de la Comissió Territorial d'Urbanisme de València el 16 d'abril de 2003 (BOP de 24 de juny i DOGV de 10 d'octubre del mateix any); des de llavors ha sigut objecte de catorze modificacions puntuals, onze d'estes aprovades definitivament i altres 3 en tramitació o arxivades. No hi ha una cartografia refosa de totes estes modificacions puntuals. El PGOU de Cofrentes compta amb declaració d'impacte ambiental emesa el novembre de 2002 (expedient 18/4189-BBT).  
El castell de Cofrentes va ser objecte de declaració com a bé d'interés cultural (BIC) amb l'anotació del Ministeri D-O-29-2230077 (data anotació 12.09.01).  
El PGOU inclou el Catàleg de béns i espais protegits i delimita l'entorn de protecció del BIC del castell. En la normativa del PGOU s'establix el caràcter transitori d'esta en l'àmbit de l'entorn del BIC, i s'haurà d'elaborar el PEP corresponent en el termini d'un any des de la declaració del BIC, però no s'ha redactat fins a la data.  
  
En 2012, es redacta el Pla director del castell de Cofrentes, que, encara que no va arribar a aprovar-se, sí que establix les bases de part del Pla especial en qüestió. D'altra banda, en 2019, l'Ajuntament de Cofrentes va promoure la modificació puntual número 14 del PGOU en la qual es plantejava un increment de dos a tres plantes en l'edificabilitat d'un solar; este increment va ser eliminat de l'MP número 14 en virtut de l'Informe, de 29 d'octubre de 2019, de la Direcció Territorial d'Educació, Cultura i Esports, pel fet que este canvi hauria de quedar regulat pel Pla especial, en què s'ha d'estudiar i justificar la possibilitat d'alterar Ia volumetria permesa pel planejament.  
El DIE arreplega amb detall l'encaix del Pla especial dins de diferents directrius i objectius de l'Estratègia territorial de la Comunitat Valenciana (ETCV):  
• A causa de la limitada superfície del Pla especial, quant a les quatre línies d'actuació hi ha relació directa en l'activitat econòmica i innovació, ja que respon a un dels objectius: fomentar la posada en marxa de fórmules innovadores de l'activitat turística mitjançant l'associació entre el litoral i l'interior; és dins d'este objectiu on es planteja la creació d'un nou museu i, en general, la millora de l'entorn del castell com a recurs turístic.  
• Quant a la infraestructura verda, l'entorn de l'embassament d'Embarcaderos correspon al paisatge de rellevància regional del grup 6, denominat «PRR 16. Paisatges associats al corredor del Xúquer», que, encara que està fora de l'àmbit del Pla especial, queda dins de la conca visual del castell. En els plans d'anàlisis (A-04.1) i ordenació (O-03.1) s'inclouen els elements que constituïxen la infraestructura verda en l'àmbit del Pla especial i el seu entorn immediat.  
• També té una certa relació amb una de les actuacions representatives que planteja la mateixa ETCV, com és el Projecte territorial integral de l'embassament d'Embarcaderos, ja que es tracta d'una actuació complementària amb variants turístiques que es reforçarien mútuament.  
L'escassa entitat de l'actuació, limitada principalment a sòl urbà consolidat (part del nucli històric), fa que la incidència del Pla especial de protecció del castell de Cofrentes sobre els instruments de planificació territorial no siga significativa.  
B.4. Objecte de la proposta  
Diagnòstic previ  
La memòria informativa inclou un diagnòstic de la situació i analitza les fortaleses, debilitats, oportunitats i amenaces del desplegament del Pla especial de protecció.  
Entre la problemàtica detectada destaca la degradació de l'entorn de protecció, en cas de no arbitrar mecanismes adequats, una forta competència de les destinacions turístiques rurals i la degradació de l'escena urbana per la presència d'infraestructures i edificacions institucionals de baixa qualitat, en llocs emblemàtics.  
Justificació del Pla especial  
Les determinacions del pla s'orienten a la conservació, la restauració, la rehabilitació i la revitalització dels espais i els elements edificats i buits de l'àrea, a través de la protecció del patrimoni —elements arqueològics, arquitectònics i etnològics— i el manteniment de l'estructura urbana i la silueta paisatgística.  
L'àmbit del pla s'ha considerat com a «paisatge urbà històric» i sobre este concepte es proposa el pla amb la finalitat de preservar la qualitat del medi, millorant la utilització productiva i sostenible dels espais urbans, compaginant la conservació del patrimoni urbà amb el desenvolupament social i econòmic.  
Un altre dels condicionants que s'esgrimixen per a l'aprovació del Pla especial és adequar la classificació del sòl a causa de la modificació realitzada en sòl no urbanitzable, que va ser urbanitzat quan es va ampliar els carrers Guillén - av. Júcar-Cabriel.  
Objectius del Pla especial  
L'objecte general del PEP del castell de Cofrentes és complir les determinacions legals i, en concret, pel que fa als aspectes següents:  
  
• Complir la legislació vigent, en virtut de la qual un bé d'interés cultural com el castell de Cofrentes ha de comptar amb un pla especial de protecció del seu entorn.  
• Atendre el requeriment formulat per la Direcció Territorial d'Educació, Cultura i Esports, en el seu informe de 29 d'octubre de 2019.  
• L'ampliació de l'àmbit de protecció, amb la finalitat d'adaptar-lo a l'estructura urbana, d'una manera més lògica, atribuint-li la condició d'NHT-BRL.  
• L'establiment de pautes tipològiques i compositives que han de prevaldre en l'àmbit ordenat i han de reflectir-se en les noves intervencions.  
• La identificació de les àrees i els elements més degradats i l'articulació de mesures per a frenar el seu impacte sobre l'entorn.  
• La incorporació de la perspectiva del paisatge en l'instrument d'ordenació, des de fora del nucli urbà i des d'este cap a l'exterior, garantint una correcta relació en tot l'entorn de protecció paisatgística.  
  
• L'establiment d'una ordenança única per a tot l'àmbit ordenat, d'acord amb la protecció dels valors de l'arquitectura vernacla, caracteritzada prèviament.  
• La regulació d'aspectes com la urbanització, senyalització, etc.  
• L'establiment d'una ordenació detallada que arreplegue els requisits a què han de subjectar-se els actes d'edificació i ús del sòl i les activitats que afecten els immobles i el seu entorn de protecció.  
  
• L'elaboració d'un catàleg de proteccions, per a la zona ordenada pel pla, que s'adapte a la legislació vigent i arreplegue nous elements que conserven trets tipològics i que cal protegir.  
• L'establiment de cauteles de protecció arqueològica en la zona que corresponga.  
• El foment de les actuacions de restauració i rehabilitació.  
• La millora de les dotacions públiques, incrementant-les, amb nous equipaments.  
• L'estudi d'aspectes com la mobilitat sostenible, la perspectiva de gènere i el foment de polítiques inclusives.  
El principal objectiu és, per tant, la millora de la qualitat ambiental de l'entorn de protecció, recuperant els trets de l'arquitectura popular i la morfologia urbana, amb la finalitat que la relació entre el castell i el teixit urbà adjacent s'establisca des del respecte al protagonisme del primer, en l'aspecte arquitectònic i la cerca de la integració, dins del conjunt i amb el paisatge.  
B.5. Estudi d'alternatives  
Per a la definició del Pla especial s'han estudiat 4 alternatives:  
• Alternativa 0. Estat actual: corresponent a l'estat actual del planejament, suposa mantindre la situació actual, d'11.161 m², cosa que queda descartada, ja que és necessària l'aprovació del Pla especial.  
• Alternativa 1. Ampliació de l'entorn de protecció: consistix en l'ampliació de 13.547 m² de l'entorn, únicament sobre el sòl urbà adjacent. Es descarta per ser insuficient per a aconseguir els objectius plantejats.  
• Alternativa 2. Ampliació de l'entorn de protecció + adaptació sòl urbà: inclou l'ampliació considerada en l'alternativa 1, afegint la franja nord corresponent a 972 m² que passaria a ser sòl urbà. Es descarta, ja que no dona resposta a la necessitat de regularitzar el canvi d'ús de sòl de la nova superfície incorporada.  
• Alternativa 3. Ampliació de l'entorn de protecció + adaptació sòl urbà + canvi d'ordenances i altres millores (seleccionada): es tracta de la mateixa ampliació de l'alternativa 2, però incloent tota la superfície en una nova ordenança de nucli històric tradicional - bé de rellevància local (NHT-BRL).  
  
 Figura 1: Alternatives estudiades.  
B.6. Propostes del pla  
Les mesures proposades per a aconseguir els objectius plantejats es vehiculen a través de tres línies d'acció:  
1. Conservació i protecció del patrimoni  
2. Millora de l'entorn de protecció  
3. Promoció i difusió de l'entorn de protecció  
L'àrea d'aplicació del pla afecta els 11.161 m² de l'àmbit de protecció del castell de Cofrentes, declarat com a BIC i classificat com a tal en el PGOU, i l'amplia per a incloure altres 14.519 m² de sòl urbà adjacent i reclassifica 972 m² de sòl no urbanitzable a urbà.  
  
Figura 2: Àmbit d'aplicació del Pla especial de protecció del castell de Cofrentes.  
  
El pla proposa una sèrie de canvis en el planejament vigent, que afecten determinats aspectes de l'ordenació estructural, a més dels canvis proposats en l'ordenació detallada, que no són objecte del present procediment:  
• Canvis que afecten l'ordenació estructural:  
- Canvis en la classificació del sòl: reclassificació de 972 m² de sòl no urbanitzable (dotacional - zona verda) a sòl urbà (dotacional - xarxa viària) per a fer-lo coincidir amb el sòl urbanitzat anteriorment, en obres de millora i ampliació del c/ Guillén - av. Júcar-Cabriel.  
- Canvis en la delimitació de l'entorn de protecció: ampliació de l'entorn de protecció per a fer-lo coincidir amb el teixit urbà d'origen andalusí.  
- Canvis en la protecció del patrimoni: modificació del Catàleg de proteccions, descatalogant un element (habitatge unifamiliar datat en 1910) i incloent-hi una nova zona arqueològica i dos àrees de vigilància arqueològica.  
A més, el Pla especial inclou unes normes urbanístiques que tenen com a objectiu millorar la integració de l'arquitectura monumental, l'arquitectura tradicional i el paisatge, de manera que entre estos es creen sinergies que n'afavorisquen la conservació i revaloració.  
  
Figura 3: Classificació actual del sòl en l'àmbit del Plan especial de protecció del castell de Cofrentes.  
  
Figura 4: Patrimoni cultural protegit.  
L'Ajuntament de Cofrentes es proposa implementar immediatament el Pla especial de protecció del castell de Cofrentes una vegada estiga aprovat.  
Encara que no s'aporta una programació anual clara de les mesures a curt, mitjà i llarg termini, l'Informe de sostenibilitat econòmica fa una estimació dels gastos necessaris per al desplegament del Pla especial durant els pròxims 20 anys, en els aspectes següents:  
• Urbanització i manteniment d'infraestructures urbanes.  
• Adquisició i adequació de dotacions públiques.  
• Prospeccions arqueològiques obligatòries.  
• Accions d'adequació de façanes i cobertes.  
• Senyalització, difusió i promoció.  
• Desenvolupament dels programes de paisatge.  
• Gastos corrents particulars del pla.  
C) Possibles efectes sobre el medi ambient  
L'apartat 9 del DIE detalla els efectes ambientals previsibles del pla, que es resumixen a continuació:  
• Impactes en fase de construcció:  
- Ocupació de la superfície.  
- Aclarides i desbrossaments (eliminació de la vegetació existent).  
- Moviment de terres (excavacions, farciments, construcció de rases, esplanacions, etc.)  
- Activitats de construcció (compactacions, asfaltatge, formigonat, pavimentació, construcció de vials i habitatges, etc.).  
- Abocaments de terres sobrants.  
- Presència temporal i funcionament de les instal·lacions auxiliars necessàries per a les obres i zones d'apilaments temporals.  
- Moviment de maquinària i vehicles d'obra. Transport de material per a les obres.  
- Generació i acumulació temporal de residus. Abocaments accidentals  
- Consum de recursos.  
- Creació d'ocupació.  
- Restitució de servituds i servicis afectats (camins, línies elèctriques, etc.).  
• Impactes en fase de funcionament:  
- Habitatges, comerços, dotacions i servicis (generació de residus sòlids urbans, consum de recursos, abocaments líquids, sorolls, etc.).  
  
- Trànsit de vehicles (contaminació acústica i atmosfèrica).  
- Aprofitament agrícola i ramader.  
- Activitats d'oci.  
- Infraestructures.  
Quant als impactes generats sobre els factors del medi, el DIE no preveu impactes negatius significatius sobre espais naturals protegits, hàbitats, vegetació i fauna, hidrologia o sobre factors climàtics.  
  
Pel seu limitat abast, el pla tampoc tindrà un efecte destacable sobre la recàrrega d'aqüífers, els sòls o l'atmosfera, amb impactes considerats com a compatibles.  
Finalment, el DIE considera que el pla tindrà un efecte positiu sobre el patrimoni cultural i sobre el paisatge.  
A més, el DIE aporta una sèrie de mesures d'integració per als projectes que es desenvolupen amb posterioritat a l'aprovació del pla, relatius a control de sorolls, reducció d'emissions i protecció del paisatge.  
  
D) Consultes  
Per part de la Direcció General de Medi Natural i Avaluació Ambiental, d'acord amb l'article 53.1 del TRLOTUP, la documentació aportada s'ha sotmés a consulta, en la seua condició d'administracions públiques afectades a:  
  
Administració consultada Consulta Informe  
Conselleria de Política Territorial, Obres Públiques i Mobilitat  
Direcció Territorial de València  
Servici Territorial d'Urbanisme   
  
30.11.2020  
Conselleria d'Educació, Cultura i Esports  
Direcció General de Cultura i Patrimoni 11.01.2021 -  
Conselleria de Política Territorial, Obres Públiques i Mobilitat  
Direcció General de Política Territorial i Paisatge  
Servici de Gestió Territorial  
Servici d'Infraestructura Verda i Paisatge 11.01.2021   
  
10.02.2022  
16.02.2022  
Conselleria de Política Territorial, Obres Públiques i Mobilitat  
Direcció General d'Obres Públiques, Transport i Mobilitat Sostenible  
Subdirecció General de Mobilitat  
Servici de Mobilitat Urbana 11.01.2021 xxx  
Conselleria d'Agricultura, Desenvolupament Rural, Emergència Climàtica i Transició Ecològica  
Direcció General de Medi Natural i d'Avaluació Ambiental  
Subdirecció General del Medi Natural  
Servici d'Ordenació i Gestió Forestal  
Servici de Gestió d'Espais Naturals Protegits  
  
Servici de Vida Silvestre 11.01.2021   
  
  
  
-  
-  
  
-  
Confederació Hidrogràfica del Xúquer 11.01.2021 26.04.2021  
Presidència de la Generalitat  
Direcció General de Turisme 11.01.2021   
28.01.2021  
Conselleria de Justícia, Interior i Administració Pública  
Secretaria Autonòmica de Seguretat i   
Emergències  
Agència Valenciana de Seguretat i Resposta a les Emergències  
Subdirecció General d'Emergències 11.01.2021 8.04.2021  
  
  
Nota: els informes rebuts es publicaran, juntament amb l'Informe ambiental i territorial estratègic, en la pàgina web https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica (apartat «Seguiment de plans d'avaluació ambiental estratègica», seleccionant província, municipi i el pla corresponent)  
A l'enllaç indicat s'accedix en la pàgina web de la conselleria amb competències en matèria de medi ambient, en l'àrea: Avaluació ambiental Tramitació telemàtica i seguiment d'expedients de plans i projectes, opció «Seguiment d'expedients».  
E) Identificació i valoració dels possibles efectes sobre el medi ambient  
Dels informes rebuts i de l'anàlisi de documentació rebuda s'observen les següents consideracions tant legals com ambientals que descrivim a continuació:  
Urbanisme  
El Servici Territorial d'Urbanisme de València emet informe el 30 de novembre de 2020 en el qual no mostra cap objecció al pla proposat.  
  
Vida Silvestre i Xarxa Natura 2000  
L'àrea d'estudi es troba dins de la zona D (zones urbanes) de les normes de gestió de la zona especial de conservació (ZEC) i zona d'especial protecció per a les aus (ZEPA) «Massís del Caroig»  
, on estan permesos els usos objecte del present procediment.  
Espais naturals  
L'àrea del Pla especial es troba dins de la zona de protecció de zones humides del Catàleg de zones humides de la Comunitat Valenciana, encara que, per l'elevada cota sobre l'embassament, no s'espera cap afecció.  
Forestal i vies pecuàries  
L'àmbit d'estudi no afecta el sòl forestal, mentres que el corriol de Requena entra en el nucli urbà i en l'àmbit del Pla especial pel nord, però no es veu afectat pel pla.  
Infraestructura verda i paisatge  
L'informe, de 16 de febrer de 2022, del Servici d'Infraestructura Verda i Paisatge, indica que el Pla especial modifica l'entorn de protecció i implica un increment de la volumetria, per la qual cosa es requerix un instrument de paisatge, que està inclòs correctament en la documentació aportada. Sobre el Catàleg de proteccions en les fitxes corresponents, s'haurà d'incloure el nivell de protecció del paisatge i els valors paisatgístics i visuals específic que es vol preservar.  
Sobre la infraestructura verda, se'n modificarà el pla de definició, incloent-hi els recorreguts proposats en el pla.  
En conclusió, l'emissió d'informe favorable en matèria d'infraestructura verda i paisatge respecte d'este pla especial requerirà la modificació del Catàleg de proteccions i del pla de definició de la infraestructura verda en els termes exposats.  
Afeccions territorials  
El Servici de Gestió Territorial emet informe el 10 de febrer de 2022, en el qual indica que l'àrea del Pla especial no es troba afectada per risc d'inundació ni altres afeccions territorials rellevants.  
Domini públic hidràulic  
L'informe, de 23 d'abril de 2021, de la Confederació Hidrogràfica del Xúquer, indica que, des del punt de vista de l'organisme de conca, hauria de tindre's en compte el principi rector del Reial decret legislatiu 1/2001, de 20 de juliol, pel qual s'aprova el text refós de la Llei d'aigües, perquè el pla siga compatible amb la gestió pública de l'aigua, l'ordenació del territori, la conservació i protecció del medi ambient i la restauració de la naturalesa, als efectes que este regula, i fonamentalment quant al domini públic hidràulic. Afig que han de quedar fora de perill totes les competències que la legislació vigent atribuïx a l'Estat en relació amb el domini públic hidràulic.  
  
Emergències  
L'Agència Valenciana de Seguretat i Resposta a les Emergències emet un informe el 2 de març de 2021, en el qual assenyala els riscos que afecten l'àrea del pla, així com les mesures per a prendre per a cada un d'estos:  
• Risc de lliscament (nivell baix i mitjà): les actuacions urbanístiques requeriran la realització d'estudis geotècnics de detall.  
  
• Risc sísmic (acceleració sísmica 0,06 g): les actuacions per a desenvolupar en el Pla especial assumiran les mesures corresponents establides a este efecte en la normativa de construcció sismoresistent de 2002 (NCSR-02).  
• Risc d'incendi forestal: a causa de la proximitat de sòl forestal, en l'execució d'obres en l'àrea del Pla especial s'haurà d'atendre el que es regula en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals per a observar en l'execució d'obres i treballs que es realitzen en terreny forestal o en els seus voltants.  
  
Turisme  
L'Informe, de 28 de gener de 2021, de la Direcció General de Turisme, indica que el pla proposat és compatible amb la legislació sectorial i, en concret, amb la Llei 15/2018, 7 de juny, de la Generalitat, de turisme, oci i hospitalitat de la Comunitat Valenciana.  
El Pla especial de protecció delimita amb precisió l'entorn de protecció en sòl urbà i un xicotet sector de sòl no urbanitzable, i establix la normativa que impedix que cap intervenció puga alterar el caràcter arquitectònic i paisatgístic de la zona ni pertorbar la contemplació del bé, per la qual cosa es considera que no es preveuen efectes negatius significatius sobre el medi ambient.  
El pla no afecta cap espai natural protegit i, encara que es troba dins de l'àmbit de la norma de gestió de la ZEC «Massís del Caroig», està en zona D, on els usos proposats són compatibles.  
Es desenvolupa en sòl urbà consolidat i la xicoteta reclassificació de sòl proposada es limita a reflectir i aclarir l'ús del sòl ja transformat.  
  
F) Valoració ambiental d'acord amb els criteris de l'annex VIII del TRLOTUP  
1. Per les característiques dels plans i els programes:  
El Pla especial de protecció plantejat no establix el marc per a projectes sotmesos a avaluació d'impacte ambiental i la incidència sobre el Pla general que modifica és mínima, a causa de la seua reduïda dimensió respecte a la del municipi, per la qual cosa no es considera que puga tindre efectes negatius significatius sobre el medi ambient i, en tot cas, tindrà efectes positius sobre el patrimoni cultural, ja que l'objectiu del pla és la seua protecció.  
De conformitat amb el que s'establix en l'article 21 del TRLOTUP, el document presentat afecta determinacions pròpies de l'ordenació estructural, com és tant la delimitació d'un perímetre de protecció exigit per la legislació sectorial, en este cas en matèria de patrimoni cultural (article 21.1.e, com els béns integrants de l'Inventari general del patrimoni cultural valencià —béns d'interés cultural i béns de rellevància local—, en els termes de l'article 42.6 del TRLOTUP.  
  
2. Per les característiques dels efectes i de l'àrea probablement afectada:  
L'àrea afectada és una xicoteta zona delimitada majoritàriament en el sòl urbà del municipi, per la qual cosa no es preveu un nou segellament de sòl, ni riscos sobre la salut humana.  
Pel que fa al sòl no urbanitzable, reclassifica 972 m² que passen de sòl no urbanitzable comú a sòl urbà dotacional, encara que es tracta de sòl ja urbanitzat que no suposa establir cap ús nou, per la qual cosa es considera que no té efectes significatius sobre el medi ambient.  
  
Sobre la infraestructura verda i paisatge, es considera que la delimitació plantejada en el pla és coherent amb la protecció d'estos valors.  
  
Es preveuen efectes sobre el patrimoni cultural, però es consideren positius, atés el sentit de la intervenció proposada.  
Per tant, després d'analitzar la documentació presentada, i com que la finalitat última és la protecció patrimonial en tot l'àmbit d'aplicació, no s'esperen efectes negatius significatius ni sobre els actuals plans i programes ni per les característiques dels efectes i l'àrea afectada, i que puguen incidir negativament sobre el medi ambient d'acord amb els criteris de l'annex VIII del TRLOTUP (Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge).  
G) Proposta d'acord  
Segons establix l'article 53 del TRLOTUP, d'acord amb els criteris de l'annex VIII d'esta llei i a la vista de l'anàlisi que s'ha realitzat en l'apartat anterior, es pot concloure que el Pla especial de protecció del castell de Cofrentes proposat no té efectes negatius significatius sobre el medi ambient i el territori, i es pot resoldre l'avaluació ambiental estratègica pel procediment simplificat.  
  
D'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla especial de protecció del castell de Cofrentes (Cofrentes, València), l'objecte del qual serà el descrit en la documentació remesa, d'acord amb els criteris de l'annex VIII del TRLOTUP, per no tindre efectes significatius sobre el medi ambient, sempre que abans de l'aprovació definitiva es complisquen els condicionants descrits a continuació, i correspondrà continuar la tramitació tenint en compte la seua normativa sectorial.  
1. Abans de l'aprovació definitiva, s'haurà d'obtindre informe favorable al Pla especial de la conselleria competent en matèria de patrimoni cultural; en cas contrari, s'entendrà este informe ambiental i territorial estratègic com a desfavorable.  
2. S'hauran d'incloure les modificacions indicades en l'Informe, de 16 de febrer de 2022, del Servici d'Infraestructura Verda i Paisatge, respecte al Catàleg de proteccions i a la definició de la infraestructura verda.  
3. Es tindran en compte les consideracions de l'Informe, de 2 de març de 2021, de l'Agència Valenciana de Seguretat i Resposta a les Emergències.  
4. Es valoraran i, si és el cas, s'atendran les consideracions de l'Informe, de 23 d'abril de 2021, de la Confederació Hidrogràfica del Xúquer.  
Segons establix l'article 53.7 del TRLOTUP, l'informe ambiental i territorial estratègic perdrà la vigència i deixarà de tindre els efectes propis si, una vegada publicat en el Diari Oficial de la Generalitat Valenciana, no s'ha aprovat la revisió del pla en el termini màxim de quatre anys des que es va publicar. En tal cas, el promotor haurà d'iniciar novament el procediment d'avaluació ambiental i territorial estratègica simplificada del Pla especial de protecció.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista de tot el que s'ha dit, la Comissió d'Avaluació Ambiental acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla especial de protecció del castell de Cofrentes (València) amb el compliment de les determinacions que s'inclouen en l'informe esmentat.  
Notificar als interessats que, contra esta resolució, per no ser un acte definitiu en via administrativa, no es pot interposar cap recurs, cosa que no és inconvenient perquè es puguen utilitzar els mitjans de defensa que es consideren pertinents en el seu dret.  
Fet que vos notifique perquè en prengueu coneixement i als efectes oportuns.  
Tot açò se certifica amb anterioritat a l'aprovació de l'acta corresponent i a reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 4 de març de 2022.- El secretari de la Comissió d'Avaluació Ambiental: José del Valle Arocas.»  
  
València, 13 de maig de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.